钦定古今图书集成/理学汇编/经籍典/第003卷 > 后唐
## 钦定古今图书集成/理学汇编/经籍典/第003卷 > 后唐

### 庄宗同光元年诏搜讨书籍进书立等第酬奖

按《五代史庄宗本纪》，不载。　按《册府元龟》，同光元年
二月制：“三馆兰台，藏书之府，动盈万计。详列九流，爰
自乱离，悉多遗逸。须行搜访，以备讨寻。天下有人能
以经史及百家进纳者，所司立等第酬奖。”四月，枢密
使郭崇韬又奏曰：“伏以馆阁四库藏书，旧日数目至
多。自广明年后，流散他方。宜示奖酬，俾申搜访。伏乞
委中书门下再行敕命，遍下逐道，或有人家藏能以
经史百家之书进献，数及四百卷以上者，请委馆司
点勘，无脱漏于卷轴，无重叠于篇题。比外写札精详，
装饰周备，当据部帙闻奏，请量等级除官。仍仰长吏
明悬榜示，即乡校庠塾之业，渐阐皇风；金石丝竹之
音，无虞坠典。”敕史馆提举赦书节文，购“求经史，颇为
允当，宜许施行。今宜添进纳四百卷已下，三百卷已
上，皆成部帙，不是重叠，及纸墨书写精细，已在选门。
未合格人，一百卷与减一选；无选减数者，注官日优
与处分。无官者纳书及三百卷，特授设官。”

按《文献通考》：“同光中，募民献书及三百卷，授以试衔。
其选调之官，每百卷减一选。”

### 明宗天成 年遣都官郎中庾传美访图书于蜀

按《五代史明宗本纪》不载。　按《文献通考》：“天成中，遣
都官郎中庾传美访图书于蜀，得《九朝实录》及杂言
千馀卷而已。”

### 长兴三年令国子监校定九经雕板颁行

按《五代史明宗本纪》，不载。　按《册府元龟》，长兴三年
二月，中书奏请依石经文字刻九经印板。敕旨：“教道
之本，经籍为宗。兵革以来，庠序多废。纵能传授，罕见
精研。由是亥豕有差，鲁鱼为弊。苟一言致误，则大义
全乖。傥不讨详，渐当纰缪。宜令国学集博士儒徒，将
西京石经本各以所业本经句度抄写注出，仔细勘
读。”然后召雇能雕字匠人，各随部帖刻印板，广颁天
下。如诸色人要写经书，并须依所印敕本，不得更使
杂本交错。

按《玉海》，“长兴三年二月，令国子监校正《九经》，以西京
石经本抄写刻板，颁天下。四月，命马镐、陈观、田敏详
勘。”

按宋邵博《闻见后录》：“唐以前，文字未刻印，多是写本。
齐衡阳王钧手自细书《五经》，置巾箱中。巾箱五经”自
此始。后唐明宗长兴三年，宰相冯道、李惠请令国子
监田敏校正《九经》，刻板印卖，朝廷从之。虽极乱之世，
而经籍之传甚广。予曾大父遗书，皆长兴年刻本，委
于兵火之馀，仅存《仪礼》一部。

按《文献通考》：“明宗长兴三年，初令国子监校定《九经》，
雕板卖之。”

〈注〉石林叶氏曰：“唐以前，凡书籍皆写本，未有模印之法。人以藏书为贵，人不多有，而藏者精于仇对，故往往皆有善本。学者以传录之艰，故其诵读亦精详。五代时，冯道始奏请官镂板印行。国朝淳化中，复以《史记》《前、后汉》付有司摹印，自是书籍刊镂者益多，士大夫不复以藏书为意，学者易于得书，其诵读亦因灭裂。”然板本初不是正，不无讹误。世既一以板本为正，而藏本日亡，其讹谬者遂不可正，甚可惜也。余襄公靖为秘书，尝言“《前汉书》本谬甚”，诏与王原叔同取秘阁古本参校，遂为《刊误》三十卷。其后刘原父兄弟两汉皆有刊误。余在许昌

“得宋景文用监本手校《西汉》一部，末题用十三本校，中间有脱两行者，惜乎今亡之矣　。” 又曰：“世言雕板印书始冯道，此不然，但监本《五经》板道为之尔。柳玭训《序》言其在蜀时，尝阅书肆，云：‘字书小学率雕板印纸’” ，则唐固有之矣，但恐不如今之工。今天下印书，以杭州为上，蜀本次之，福建最下。京师比岁印板殆不减杭州，但纸不佳。蜀与福建多以柔木刻之，取其易成而速售，故不能工。福建本几遍天下，正以其易成故也　。致堂胡氏曰：“《易》《书》《诗》《春秋》，全经也，先贤以之配皇帝王霸，言世之变，道之用不出乎是矣。《论语》《孟子》，圣贤之微言，诸经之管辖也。《孝经》非曾子所为，盖其门人缵所闻而成之，故整比章指，又未” 免有浅近者，不可以经名也。《礼记》多出于孔氏弟子，然必去吕不韦之《月令》及汉儒之《王制》，仍传集名儒，择冠、昏、丧、祭、燕、飨、相见之经，与《曲礼》以类相从，然后可以为一书。若《大学》《中庸》，则《孟子》之伦也，不可附之《礼》篇。至于《学记》《乐记》《闲居》《燕居》《缁衣》《表记》，格言甚多，非经解、儒行之比，当以为《大学》《中庸》之次也。《礼运》《礼器》《玉藻》《郊特牲》之类又其次也。若《周官》则决不出于周公，不当立博士，使学者传习，姑置之足矣。古者经无数，逮孔子删定系作，然后《易》《诗》《书》《春秋》成焉。然孔孟之门，经无五六之称。其后世分礼乐为二，与四经为六欤；抑合礼乐为一，与四经为五欤？废仲尼亲笔所著之《春秋》，而取刘歆所附益之《周礼》列之学官，于是六经名实益乱矣。有天下国家必以经术示教化，不意五季之君而知所先务，可不谓贤乎！虽然，命国子监以木本行所，以一文义，去舛讹，使人不迷于所习，善矣。攽之可也，鬻之非也。或曰：天下学者甚众，安得人人而攽之？曰：“以监本为正，俾郡邑皆传刊焉，何患于不给？” 国家浮费，不可胜计，而独靳于此哉？此冯道、赵凤之失也。